
Grwpiau Iechyd a Llesiant Adrannol 
 
Trosolwg 
Prif amcan y grwpiau Iechyd a Llesiant adrannol yw casglu a dadansoddi data a gwybodaeth i ddatblygu ymyriadau perthnasol a phwrpasol ar gyfer yr adran. Y nod yw gwella iechyd a llesiant ein gweithlu, gwella presenoldeb, a darparu mentrau cefnogol a gwybodus. Bydd hyn yn lleihau absenoldeb salwch/presenoliaeth ar draws yr awdurdod. Mae'n hanfodol cydnabod pwysigrwydd iechyd a llesiant gweithwyr a sicrhau eu bod yn ganolbwynt i weithrediadau'r sefydliad. 

Trwy hyrwyddo ymagwedd ragweithiol tuag at iechyd a llesiant, nod y grwpiau adrannol yw creu diwylliant o ofal a chymorth. Mae hyn yn cynnwys mynd i'r afael â materion presennol yn ogystal â rhoi mesurau ataliol ar waith i liniaru risgiau posibl. 

Mae'n hanfodol cynnwys arbenigwyr o bob rhan o'r awdurdod wrth rannu arferion gorau, gan gynnwys ymgysylltu'n gynnar ac ystyried llesiant wrth ddatblygu mentrau corfforaethol ac adrannol. Bydd cyfranogiad gweithredol uwch-arweinwyr wrth hyrwyddo'r agenda llesiant yn golygu bod modd gwneud penderfyniadau a chymryd camau yn brydlon. Mae hyn yn hanfodol ar gyfer cefnogi gweithwyr ar bob lefel, meithrin ymdeimlad o werth, cymhelliant, ac iechyd a llesiant cyffredinol. 
 
Canlyniadau 
Dyma'r canlyniadau a ddymunir: 
· Sefydlu dull cydlynol a strategol o ymdrin ag iechyd a llesiant staff er mwyn lleihau dyblygu a gwneud y defnydd gorau o adnoddau; 
· Gweithredu dull sy'n seiliedig ar dystiolaeth i sicrhau'r canlyniadau gorau o ran cost a budd; 
· Ymgysylltu â staff ar bob lefel, o weithwyr rheng flaen i reolwyr, i gynyddu cyfranogiad a gwella'r broses o gyflwyno ymyriadau; 
· Gwella'r ffordd y caiff camau gweithredu corfforaethol eu cyfathrebu a galluogi adrannau i gyfrannu at strategaethau a chamau gweithredu iechyd a llesiant, gan sicrhau eu bod wedi'u teilwra'n briodol; 
· Sicrhau mwy o effaith trwy greu gweithlu hapusach, iachach, mwy ymgysylltiedig a chynhyrchiol.
 



Cwmpas y Grwpiau
Bydd y Grwpiau Iechyd a Llesiant adrannol, ochr yn ochr â'r Tîm Rheoli Adrannol, yn:  
· Defnyddio data ynghylch absenoldebau salwch, Iechyd Galwedigaethol ac Iechyd a Diogelwch, ynghyd â gwybodaeth o arolygon staff, adborth o gyfarfodydd staff a fforymau a grwpiau rheolwyr, i lywio gwasanaethau â blaenoriaeth/meysydd sy'n peri pryder a chamau gweithredu arfaethedig. 
· Datblygu Cynlluniau Gweithredu Adrannol a, lle bo'n briodol, Cynlluniau Gweithredu Is-adrannol
· Darparu fforwm a llwybr ar gyfer rhannu a gweithredu negeseuon corfforaethol sy'n ymwneud â llesiant staff;
· Lle bo angen, gellir uwchgyfeirio penderfyniadau/adborth corfforaethol allweddol i'r Bwrdd Arweinyddiaeth Iechyd, Diogelwch a Llesiant.

Cwmpas Aelodau'r Grŵp

Cydgysylltydd Iechyd a Llesiant: Darparu diweddariadau gan grwpiau Iechyd a Llesiant perthnasol eraill, tynnu sylw at ganfyddiadau blaenoriaeth allweddol o ffynonellau data fel arolygon, gwybodaeth am absenoldebau salwch, mentrau, a diweddariadau corfforaethol.
Cadeirydd y Grŵp: Aelod o'r Tîm Rheoli Adrannol neu rywun sydd â dylanwad yn yr adran. Cyflwyno a thrafod meysydd allweddol gyda Thimau Rheoli Adrannol ar gyfer blaenoriaethu a gweithredu. 
Hyrwyddwyr Iechyd a Llesiant: Cynnig adborth ar anghenion llesiant gweithwyr a llwyddiant mentrau a thrafod materion llesiant amlwg yn y gweithle. 
Iechyd a Diogelwch: Cynnig mewnbwn ynghylch gwybodaeth allweddol am ystadegau Damweiniau a Digwyddiadau, gwybodaeth gan y Tîm Rheoli Adrannol, a gwaith adrannol.   
Partneriaid Busnes Adnoddau Dynol Rhannu mewnwelediadau ynghylch gweithgareddau allweddol mewn meysydd penodol a allai ddylanwadu ar flaenoriaethau, megis ailstrwythuro, newidiadau polisi, a gwybodaeth am absenoldebau salwch. 
Cynrychiolwyr yr Is-adran – Darparu mewnwelediad a mewnbwn o ran y gweithgareddau yn eu meysydd penodol sy'n effeithio ar iechyd a llesiant staff. 

Cwmpas rôl y Tîm Rheoli Adrannol o ran Iechyd a Llesiant
· Darparu trosolwg strategol lefel uchel o weithgareddau corfforaethol ac adrannol sy'n effeithio ar iechyd a llesiant staff; 
· Trosglwyddo gwybodaeth ddwy ffordd;
· Trafod a chytuno ar flaenoriaethau allweddol a meysydd blaenoriaeth mewn perthynas â llesiant;
· Tynnu sylw at unrhyw dueddiadau o ran absenoldebau salwch, damweiniau neu atgyfeiriadau iechyd galwedigaethol;
· Monitro llwyddiant unrhyw ymyriadau a'r effaith ar absenoldebau salwch 
· Monitro Cynlluniau Gweithredu Iechyd a Llesiant adrannol a'u cysylltiad â rheoli absenoldeb salwch;
· Cyflwyno data ar gyfer datblygu Cynllun Gweithredu a nodi blaenoriaethau; 
· Darparu diweddariadau ar waith sy'n effeithio ar Iechyd a Llesiant gweithwyr; 
· Llunio a datblygu adroddiadau, lle bo angen, i'w huwchgyfeirio i'r Tîm Rheoli Corfforaethol pan fydd angen gwneud penderfyniadau corfforaethol allweddol (trwy'r Bwrdd Arweinyddiaeth).
 
Cyfarfodydd
Bydd y grwpiau iechyd a llesiant adrannol yn cyfarfod bob mis i ddechrau er mwyn sefydlu rhwydwaith cryf. Wedi hynny, byddant yn cyfarfod bob chwarter, a chytunir ar raglen o ddyddiadau a lleoliadau. 

